
RĪGAS DOME
Rātslaukums 1, Rīga, LV-1050, tālrunis 67012222, e-pasts: riga@riga.lv

SAISTOŠIE NOTEIKUMI
Rīgā
Kārtība, kādā piešķir naudas balvas Rīgas sportistiem un viņu treneriem par izciliem sasniegumiem sportā

Izdoti saskaņā ar Pašvaldību likuma 44. panta otro daļu un Sporta likuma 12. panta piekto daļu

1. Vispārīgie jautājumi

1.	Saistošie noteikumi (turpmāk – Noteikumi) nosaka kārtību, kādā Rīgas valstspilsētas pašvaldība (turpmāk – Pašvaldība) piešķir naudas balvas (turpmāk – Naudas balvas) Rīgas sportistiem un viņu treneriem (turpmāk – Pretendenti) par izciliem sasniegumiem sportā un nosaka Naudas balvas apmēru.

2.	Noteikumos lietotie termini:
2.1.	izcili sasniegumi sportā – kalendārajā gadā individuāli vai komandas sastāvā izcīnītā vieta augstu sasniegumu sporta sacensībās, izņemot gadījumu, kad komandas rezultāts noteikts, apkopojot individuālo sacensību rezultātus. Sacensībām ir jābūt iekļautām attiecīgās starptautiskās sporta federācijas oficiālajā sacensību kalendārā un attiecīgajai federācija jābūt Starptautiskās Olimpiskās komitejas (SOC) vai Starptautiskās Paralimpiskās komitejas (SPK) atzītai, vai ir Starptautisko Sporta federāciju ģenerālās asociācijas (GAISF) biedre;
2.2.	pielīdzinātas sacensības – starptautiskas sacensības, kuras attiecīgā sporta veida starptautiskā federācija noteikusi par augstākā līmeņa oficiālajām sacensībām un kuras attiecīgajā sporta veidā aizstāj pasaules vai Eiropas čempionātu (piemēram, Nāciju kauss, Pasaules kauss u. tml.);
2.3.	pasaules mēroga nozīmīgas starptautiskas sacensības – attiecīgā sporta veida augstākā līmeņa starptautiskās sacensības;
2.4.	Rīgas sportists – fiziska persona, kura nodarbojas ar sportu, piedalās sporta sacensībās un atbilst šādiem nosacījumiem:
2.4.1.	ir Latvijas pilsonis,
2.4.2.	ir sasniedzis 15 gadu vecumu,
2.4.3.	pieteikuma iesniegšanas dienā nav spēkā diskvalifikācija par antidopinga noteikumu pārkāpumu,
2.4.4.	dzīvesvieta deklarēta Pašvaldības administratīvajā teritorijā ne vēlāk kā attiecīgā kalendārā gada 1. janvārī,
2.4.5.	attiecīgā kalendāra gada nozīmīgās Latvijas sacensībās nav pārstāvējis citu pašvaldību vai citā pašvaldībā reģistrētu sporta klubu;
2.5.	sportista treneris – fiziska persona, kura ir nodrošinājusi Rīgas sportista sagatavošanu izcilu sasniegumu gūšanai sportā un atbilst šādiem nosacījumiem:
2.5.1.	ir Latvijas pilsonis,
2.5.2.	dzīvesvieta deklarēta Pašvaldības administratīvajā teritorijā ne vēlāk kā attiecīgā kalendārā gada 1. janvārī,
2.5.3.	izglītība un profesionālā kvalifikācija atbilst normatīvajos aktos sporta trenerim noteiktajām prasībām.

3.	Noteikumu izpildi nodrošina Pašvaldības Izglītības, kultūras un sporta departaments (turpmāk – Departaments).

4.	Lēmumu par Naudas balvas piešķiršanu, tā apmēru vai atteikumu piešķirt Naudas balvu pieņem Departamenta izveidota komisija (turpmāk – Komisija). Komisija sastāv no Departamenta pārstāvjiem un biedrības “Latvijas Sporta federāciju padome” deleģēta pārstāvja. Komisijas sastāvā ir ne mazāk kā pieci locekļi, tai skaitā Komisijas priekšsēdētājs un Komisijas priekšsēdētāja vietnieks.

5.	Līdzfinansējums tiek piešķirts no budžeta programmas “Naudas balvas Rīgas sportistiem un viņu treneriem par izciliem sasniegumiem sportā”.

2. Pieteikumu iesniegšanas un izvērtēšanas kārtība

6.	Pieteikumu Naudas balvas saņemšanai par kalendārajā gadā gūtajiem izcilajiem sasniegumiem sportā iesniedz no attiecīgā kalendārā gada 1. februāra līdz nākamā kalendārā gada 31. janvārim.

7.	Paziņojumu par Pieteikumu iesniegšanu Naudas balvu saņemšanai publicē Pašvaldības tīmekļvietnē www.riga.lv un tīmekļvietnē www.sports.riga.lv, norādot:
7.1.	Pieteikumu iesniegšanas vietu un veidu;
7.2.	Pieteikumu iesniegšanas termiņu.

8.	Pieteikumu Naudas balvas piešķiršanai par Rīgas sportista augstāko sasniegumu kalendārajā gadā Departamenta paziņojumā par pieteikumu iesniegšanu Naudas balvām norādītajā termiņā un kārtībā iesniedz Latvijā atzītā attiecīgā sporta veida federācija (turpmāk – Pieteicējs). Pieteikumā (turpmāk viss kopā – Pieteikums) ietver:
8.1.	aizpildītu pieteikuma veidlapu (1. pielikums); 
8.2.	Rīgas sportista elektroniski parakstītu apliecinājumu (2. pielikums);
8.3.	Rīgas sportista trenera elektroniski parakstītu apliecinājumu (3. pielikums);
8.4.	Pieteicēja apliecinātu sacensību protokola kopiju.

9.	Pieteicējs Pieteikumu sagatavo:
9.1.	elektroniski lasāmā formātā, kas ir savietojams ar Microsoft Office 2010 (vai jaunākas programmatūras versijas) rīkiem un nesatur datorvīrusus, citas kaitīgas programmatūras vai to ģeneratorus, nodrošinot piekļuvi Pieteikumā ietvertajai informācijai;
9.2.	valsts valodā, bet, ja kāds no Pieteikumam pievienotajiem dokumentiem tiek iesniegts svešvalodā, tad Pieteikumam pievieno Pretendenta apstiprinātu tulkojumu valsts valodā saskaņā ar Ministru kabineta 2000. gada 22. augusta noteikumiem Nr. 291 “Kārtība, kādā apliecināmi dokumentu tulkojumi valsts valodā”;
9.3.	noformējot atbilstoši Ministru kabineta 2018. gada 4. septembra noteikumiem Nr. 558 “Dokumentu izstrādāšanas un noformēšanas kārtība”.

10.	Ja Pieteikums neatbilst Noteikumu 6., 7., 8. vai 9. punkta prasībām vai Pieteikumam nav pievienoti tā izvērtēšanai nepieciešamie dokumenti, Komisija rakstveidā aicina Pieteicēju novērst konstatētos trūkumus, nosakot to novēršanai termiņu, kas nav īsāks par piecām darba dienām. Ja noteiktajā termiņā trūkumi netiek novērsti un to dēļ nav iespējams izvērtēt Pieteikuma atbilstību Naudas balvas piešķiršanas nosacījumiem, Pieteikumu atstāj bez izskatīšanas.

11.	Ja Pieteikums atbilst Noteikumu 6., 7., 8. un 9. punkta prasībām, Komisija Pieteikumu izskata pēc būtības.

12.	Naudas balva tiek piešķirta Noteikumos noteiktajā kārtībā un apmērā Pretendentam, kurš atbilst Noteikumu 2., 13., 14. un 15. punkta punktā noteiktajiem nosacījumiem un prasībām. Ja Komisija, izskatot Pieteikumu, konstatē, ka Pretendents vai tā sasniegumi neatbilst Noteikumu 2., 13., 14., un 15. punkta nosacījumiem un prasībām, Komisija pieņem lēmumu par atteikumu piešķirt Naudas balvu.

3. Naudas balvas piešķiršanas nosacījumi un apmērs
13.	Rīgas sportistam var piešķirt vienu Naudas balvu vienu reizi kalendārajā gadā par augstāko sasniegumu šādās sacensībās:
13.1.	1.–3. vieta Olimpiskajās spēlēs, Paralimpiskajās spēlēs un Nedzirdīgo spēlēs (Deaflympics);
13.2.	1.–3. vieta pasaules vai Eiropas čempionātos pieaugušajiem (tai skaitā personām ar invaliditāti), vai tiem pielīdzinātās sacensībās (turpmāk – pasaules vai Eiropas čempionātos pieaugušajiem);
13.3.	1. vieta pasaules vai Eiropas čempionātos, vai tiem pielīdzinātās sacensībās sportistiem vecumā no 15 līdz 23 gadiem (turpmāk – pasaules vai Eiropas čempionātos sportistiem vecumā no 15 līdz 23 gadiem);
13.4.	1. vieta citās pasaules mēroga nozīmīgās starptautiskās sacensības, kas attiecīgajā sporta veidā ir augstākā līmeņa starptautiskās sacensības.

14.	Noteikumu 13.2.–13.4. apakšpunktā noteiktajos gadījumos Naudas balvu piešķir, ja attiecīgajā sporta veida disciplīnā ir piedalījušies vismaz astoņi sportisti vai astoņas komandas no sešām valstīm. 

15.	Sportista trenerim piešķir Naudas balvu par tāda Rīgas sportista vai sporta komandas Rīgas sportista sagatavošanu, kuram par izciliem sportiskajiem sasniegumiem saskaņā ar Noteikumiem ir piešķirta Naudas balva. Naudas balvu piešķir vienam Rīgas sportista trenerim vai vienam sporta komandas trenerim. Sporta komandas trenerim piešķiramās Naudas balvas apmērs ir 50% no vienas sporta komandas Rīgas sportistam piešķiramās Naudas balvas apmēra, neatkarīgi no apbalvoto sporta komandas Rīgas sportistu skaita.

16.	Rīgas sportistam un trenerim piešķiramais maksimālais Naudas balvas apmērs:
	Sacensības
	vieta
	Naudas balvas saņēmējs
	Maksimālais apmērs
EUR
	Olimpiskie sporta veidi un olimpisko sporta veidu neolimpiskās disciplīnas vai sporta spēles
	Neolimpiskie sporta veidi un olimpisko sporta veidu neolimpiskās disciplīnas vai sporta spēles

	
	
	
	
	Maksimālais apmērs pieaugušajiem
	Maksimālais apmērs jauniešiem (15-23 gadi)
	Maksimālais apmērs pieaugušajiem
	Maksimālais apmērs jauniešiem (15-23 gadi)

	Olimpiskās spēles, Paralimpiskās spēles un Nedzirdīgo spēles (Deaflympics)
	1. vieta
	sportists
	10000
	
	
	
	

	
	
	treneris
	5000
	
	
	
	

	
	2. vieta
	sportists
	7500
	
	
	
	

	
	
	treneris
	3750
	
	
	
	

	
	3. vieta
	sportists
	6000
	
	
	
	

	
	
	treneris
	3000
	
	
	
	

	Pasaules čempionāts
	1. vieta
	sportists
	
	5000
	2500
	3900
	1800

	
	
	treneris
	
	2500
	1250
	1950
	900

	
	2. vieta
	sportists
	
	4000
	
	2900
	

	
	
	treneris
	
	2000
	
	1450
	

	
	3. vieta
	sportists
	
	3000
	
	1900
	

	
	
	treneris
	
	1500
	
	950
	

	Eiropas čempionāts
	1. vieta
	sportists
	
	4200
	2000
	3100
	1300

	
	
	treneris
	
	2100
	1000
	1550
	650

	
	2. vieta
	sportists
	
	3200
	
	2100
	

	
	
	treneris
	
	1600
	
	1050
	

	
	3. vieta
	sportists
	
	2200
	
	1100
	

	
	
	treneris
	
	1100
	
	550
	

	Citas pasaules mēroga nozīmīgas starptautiskas sacensības, kas ir attiecīgā sporta veida augstākā līmeņa starptautiskas sacensības
	1. vieta
	sportists
	
	4000
	
	
	

	
	
	treneris
	
	2000
	
	
	



17.	Ja sportistam un viņa trenerim kalendārajā gadā jau ir piešķirta Naudas balva un sportists tajā pašā kalendārajā gadā sasniedz augstāku sportisko rezultātu, Komisija var piešķirt sportistam un viņa trenerim papildu Naudas balvu, ko veido starpība starp augstākā sasnieguma Naudas balvas apmēru un iepriekš piešķirtās naudas balvas apmēru.

18.	Ja kopējais piešķiramais Naudas balvu apmērs pārsniedz attiecīgajā kalendārajā gadā šim mērķim paredzētos budžeta līdzekļus, Komisija apkopo informāciju un Departaments normatīvajos aktos noteiktajā kārtībā ierosina papildu finansējuma piešķiršanu.

19.	Departaments Naudas balvu pārskaita uz Pieteicēja norādīto Naudas balvas saņēmēja bankas kontu. Nodokļi no Naudas balvām tiek ieturēti atbilstoši normatīvajos aktos noteiktajam. 

4. Komisijas kompetence un rezultātu paziņošanas kārtība
 
20.	Konkursa Komisija sanāk vienu reizi mēnesī, ja ir saņemti pieteikumi, izvērtē tos un Noteikumos noteiktajā kārtībā pieņem lēmumu par Naudas balvas piešķiršanu un tā apmēru vai atteikumu piešķirt Naudas balvu. 

21.	Komisijas darbu vada Komisijas priekšsēdētājs, bet viņa prombūtnes laikā – Komisijas priekšsēdētāja vietnieks.

22.	Komisijai ir tiesības pieņemt lēmumu, ja sēdē piedalās vairāk nekā puse no Komisijas locekļu skaita. Lēmumu pieņem ar vienkāršu balsu vairākumu, ja balsis dalās vienādi, Komisijas priekšsēdētāja balss ir izšķirošā. Komisijas loceklis nedrīkst atturēties no lēmuma pieņemšanas.

23.	Komisijas sēdes notiek bez Pieteicēja klātbūtnes.

24.	Komisijas locekļi un eksperti paraksta apliecinājumu par interešu konflikta neesamību likuma “Par interešu konflikta novēršanu valsts amatpersonu darbībā” izpratnē.

25.	Ja Komisijas loceklis vai eksperts ir personīgi ieinteresēts Pieteikuma izskatīšanā, viņš par to rakstiski informē Komisiju, kā arī nepiedalās Pieteikuma vērtēšanā un lēmuma pieņemšanā.

26.	Komisija pieņem šādus lēmumus:
26.1.	par Naudas balvas piešķiršanu un tās apmēru;
26.2.	par atteikumu piešķirt Naudas balvu;
26.3.	par izmaksātās Naudas balvas atmaksu.

27.	Komisijas sēdes tiek protokolētas. Komisijas sekretāra sagatavotos Komisijas sēžu protokolu projektus Komisijas locekļi, kuri piedalās sēdē, saskaņo, izmantojot elektroniskā pasta starpniecību. Ja norādītajā termiņā Komisijas locekļi neizsaka iebildumus par protokola projektu, tas tiek virzīts parakstīšanai. Komisijas sēžu protokolus paraksta Komisijas sekretārs un Komisijas priekšsēdētājs, bet viņa prombūtnes laikā – Komisijas priekšsēdētāja vietnieks.

28.	Komisijas sēžu protokolos tiek atspoguļots Pieteikuma vērtējums un Komisijas lēmums.

29.	Sēžu protokoli tiek reģistrēti un glabāti saskaņā ar normatīvo aktu prasībām un Departamenta dokumentu klasifikācijas shēmu.

30.	Komisija izskata Pieteikumu un pieņem lēmumu ne ilgāk kā 30 dienu laikā pēc Pieteikumu iesniegšanas.

31.	Informācija par Komisijas pieņemtajiem lēmumiem tiek publicēti Pašvaldības tīmekļvietnē www.riga.lv un www.sports.riga.lv, norādot Naudas balvu saņēmējus un apmēru.

32.	Komisija 10 darbdienu laikā pēc Komisijas lēmuma pieņemšanas paziņo lēmumu adresātam atbilstoši Paziņošanas likumam, izmantojot elektroniskos sakarus vienā no veidiem:
32.1.	nosūtot uz oficiālo elektronisko adresi Oficiālās elektroniskās adreses likumā noteiktajos gadījumos un kārtībā;
32.2.	paziņojot ar elektroniskā pasta starpniecību, izmantojot drošu elektronisko parakstu.

33.	Komisijas lēmums uzskatāms par paziņotu otrajā darbdienā pēc tā nosūtīšanas.

34.	Komisijas lēmums stājas spēkā ar brīdi, kad tas paziņots adresātam. 

35.	Komisijas lēmumu var apstrīdēt pie Departamenta direktora viena mēneša laikā no tā spēkā stāšanās dienas.

5. Pieteicēju un Pretendentu atbildība

36.	Pieteicējs, izvirzot Pretendentu Naudas balvas saņemšanai, ir atbildīgs par Pašvaldībai iesniegtās informācijas patiesumu, pilnīgumu un atbilstību faktiskajiem sportista sasniegumiem, kā arī par iesniegto dokumentu un informācijas pamatotību.

37.	Iesniedzot Pieteikumu par Naudas balvas piešķiršanu Pretendentam, Pieteicējs apliecina, ka informācija par sportista sasniegumiem, sacensību rezultātiem un atbilstību Naudas balvas piešķiršanas kritērijiem ir pārbaudīta un patiesa.

38.	Pretendentam ir pienākums nekavējoties rakstveidā informēt Departamentu, ja pēc Noteikumu 8. punktā minētā apliecinājuma sniegšanas pret viņu tiek noteiktas sankcijas, kas var ietekmēt viņa atbilstību Noteikumos noteiktajiem nosacījumiem.

39.	Ja pēc Naudas balvas piešķiršanas tiek konstatēts, ka Pieteicējs ir iesniedzis nepatiesu, maldinošu vai būtiski nepilnīgu informāciju, kas ietekmējusi lēmumu par naudas balvas piešķiršanu, vai Pretendents ir sniedzis nepatiesu apliecinājumu par sankciju neesamību, Komisija izvērtē konstatētos apstākļus un lemj par turpmāko rīcību atbilstoši normatīvajiem aktiem.

40.	Komisija izvērtē Naudas balvas atņemšanas un izmaksātās Naudas balvas atmaksāšanas nepieciešamību, ja tiek konstatēts, ka:
40.1.	Naudas balva piešķirta, pamatojoties uz nepatiesu vai maldinošu informāciju par sportista sasniegumiem, sacensību rezultātiem vai atbilstību Naudas balvas piešķiršanas kritērijiem;
40.2.	sportists ir pārkāpis starptautisko vai Latvijā atzīto sporta federāciju noteikumus, antidopinga noteikumus vai godīgas spēles principus un attiecīgais pārkāpums ir pienācīgi konstatēts kompetentās institūcijas noteiktajā kārtībā;
40.3.	ir konstatēts, ka Pretendentam Naudas balvas izmaksa nav pieļaujama saskaņā ar piemērojamiem sankciju jomu regulējošiem normatīvajiem aktiem un pastāv tiesisks pamats pieņemt lēmumu par Naudas balvas atņemšanu vai izmaksātās Naudas balvas atmaksāšanu;
40.4.	ir konstatēts cits normatīvajos aktos paredzēts pamats Naudas balvas atņemšanai vai izmaksātās naudas balvas atgūšanai.

41.	Pirms lēmuma pieņemšanas par Naudas balvas atmaksāšanu Komisija izvērtē konstatētos apstākļus, pārkāpuma raksturu un būtiskumu, piešķirtās Naudas balvas tiesisko pamatu un piemērojamo normatīvo aktu prasības, kā arī nodrošina Pretendentam iespēju sniegt paskaidrojumus un iesniegt pierādījumus.

42.	Lēmumā par Naudas balvas atmaksāšanu norāda atmaksāšanas kārtību un termiņus.

43.	Sportists atmaksā izmaksāto Naudas balvu Komisijas lēmumā noteiktajā termiņā un kārtībā.

44.	Ja Naudas balva noteiktajā termiņā netiek atmaksāta labprātīgi, Departaments rīkojas normatīvajos aktos noteiktajā kārtībā, lai atgūtu izmaksāto Naudas balvu.

6. Noslēguma jautājumi

45.	Pieteicējs līdz 2027. gada 31. janvārim var pieteikt sportistu Naudas balvas saņemšanai par 2026. gadā gūtajiem izcilajiem sasniegumiem sportā, ja sportists un viņa sasniegums atbilst šajos Noteikumos noteiktajiem Naudas balvas piešķiršanas nosacījumiem, izņemot gadījumu, kad sportistam ir piešķirta naudas balva par izciliem sasniegumiem 2026. gadā saskaņā ar Rīgas domes lēmumu.

46.	Noteikumi stājas spēkā 2027. gada 1. janvārī.

